12 A o ka akanya fela kafa go ama molepero yono go ileng ga mo ama maikutlo ka teng? Ka sekai, akanya ka tiragalo eno. Dr. Paul Brand, yo e leng moitse wa bolwetse jwa lepero, o bolela ka molepero mongwe yo o neng a mo alafa kwa India. Ka nako ya fa ngaka eno e ne e tlhatlhoba lekawana leno le le tshwerweng ke lepero, e ne ya baya seatla sa yone mo legetleng la lone fa e ntse e le tlhalosetsa ka moranodi, kalafi e le neng le tlile go alafiwa ka yone. Molepero yono o ne a thubega ka selelo. Ngaka e ne ya botsa jaana: “A ke buile sengwe se se phoso?” Moranodi o ne a botsa lekawana leno ka puo ya gaabo mme a araba jaana: “Nnyaa, ngaka. A re o ledisiwa ke gore o beile seatla sa gago mo legetleng la gagwe. Go fetile dingwaga di le dintsi go se motho ope yo o mo amang.” Mo moleperong yo o neng a tla kwa go Jesu, go mo kgoma go ne ga mo ama ka tsela e e fetang eo. Morago ga go mo kgoma gangwe fela, bolwetse jo bo neng bo dirile gore a kgethololwe ke batho bo ne jwa fola!